Holota János
Holota János (Érsekújvár, 1890. június 24. – Santiago de Chile, 1958. október 10.) csehszlovákiai magyar ügyvéd, politikus.

Élete
Középiskoláit Érsekújvárott végezte, majd a budapesti Pázmány Péter Tudományegyetemen tanult jogot, illetve rendőrtisztképző tanfolyamot végzett. Ezután tíz évig az érsekújvári rendőrség munkatársa volt. Az első világháborúban mint repülő-főhadnagy az orosz, olasz és balkáni harctéren szolgált. Több kitüntetést szerzett. Az államfordulat után nyugdíjazták. 1920-ban fordítói irodát nyitott. Részt vállalt az Országos Magyar Kisgazda, Földmíves és Kisiparos Pártnak (Magyar Nemzeti Párt) megszervezésében. 1925-től nemzetgyűlési képviselő, illetve 1923–1938 között Érsekújvár városbírója volt. 1937-ben is megválasztották az egyesült pártok érsekújvári szervezetének elnökévé.

Sportember volt, magyar diszkoszvető bajnok. Egyik alapítója és alelnöke a Csehszlovákiai Magyar Testnevelő Szövetségnek. Az első bécsi döntés után Budapesten a felvidéki minisztérium munkatársa, majd mint behívott képviselő, a magyar országgyűlés tagja lett. 1945 és 1949 között jelentős szerepet vállalt a Csehszlovákiából Magyarországra menekült és áttelepített magyarok megsegítésében (Szlovákiából Menekült Demokrata Magyarok Tanácsa). 1950-ben emigrált és lányainál Chilében telepedett le.

Művei

1951 Emlékirat. (kézirat)
1959 The attitude of the Hungarians in Czechoslovakia. In: Hungarians in Czechoslovakia. New York

Jegyzetek

Források
Turczel Lajos 1998: Holota János és Érsekújvár – Emlékezés egy elfelejtett csehszlovákiai magyar politikusra. Irodalmi Szemle 1998/ 5-7.
Botlik József 2015: Az első bécsi döntés méltányossága. In: Makkai Béla 2015 (szerk.): A Felvidék krónikása. Budapest, 237-238.
A (cseh)szlovákiai magyarok lexikona Csehszlovákia megalakulásától napjainkig

1890-ben született személyek
1958-ban elhunyt személyek
Érsekújváriak
Szlovákiai magyarok
Egyesült Magyar Párt-tagok
Emigráns magyarok
Az Osztrák–Magyar Monarchia katonái az első világháborúban